Johanne Schmidt-Nielsen (EL), 2008-11-21:
Først og fremmest tak for diskussionen og ikke mindst tak til De Radikale og SF, der har valgt at støtte Enhedslistens forslag om at afskaffe 24-års-reglen og tilknytningskravet.
Det er jo rart at få slået fast, at SF stadig støtter det her krav - i hvert fald en tid endnu.
Unge mennesker i Danmark bliver jo opfordret til at rejse ud i verden; vi skal læse, og vi skal lære, og vi skal leve i udlandet.
Regeringen har meget travlt med at fortælle de studerende, hvor vigtigt det er at rejse, men de glemmer at sige til de studerende, at de skal lade følelserne blive hjemme, for det er dybt forbudt at forelske sig, når man er i udlandet.
Forbudt er det ikke, men det er i hvert fald forbudt at få det menneske, som man har forelsket sig i, med hjem til Danmark, for vi har ikke lov til at leve sammen med dem, vi elsker, i Danmark, som reglerne er skruet sammen på nuværende tidspunkt.
Da regeringen og Dansk Folkeparti lancerede 24-års-reglen, sagde de, at det var for at slå hårdt ned på tvangsægteskaber.
Det er der også flere - også ordførerne fra både Venstre og De Konservative - der har sagt i dag.
Vi ved absolut intet om, hvorvidt 24-års-reglen virker imod tvangsægteskaber, det har vi ingen indsigt i overhovedet.
Til gengæld ved vi, at der er rigtig, rigtig mange mennesker, der på grund af de her regler er blevet tvunget til at flytte fra Danmark, flytte fra det land, de har lyst til at leve i, for at kunne få lov til at bo sammen med dem, de elsker.
Man kan meget let få det indtryk, at de her regler i virkeligheden ikke handler om at bekæmpe tvangsægteskaber, men handler om at bekæmpe indvandring til Danmark.
Der er ikke nogen tvivl om, at vi skal gøre alt, hvad vi overhovedet kan, for at bekæmpe tvangsægteskaber, men vi skal ikke gøre det ved at forhindre samtlige borgere i at gifte sig og leve her i Danmark med mennesker, de møder i udlandet.
I dag har både politiet og de sociale myndigheder alt, alt for få ressourcer til at handle og til at hjælpe, når et ungt menneske i Danmark rent faktisk er truet og har brug for hjælp.
De unge mennesker, der er i fare for tvangsægteskaber, har ikke brug for en 24-års-regel, de har brug for myndigheder, der står klar med åbne arme, med viden og med ressourcer, når de råber om hjælp.
Samtidig med at de her regler rammer tusindvis af danske statsborgere, står vi jo nu i den absurde situation, at en tysk kvinde bosat i Vejle som jeg også sagde i et tidligere spørgsmål - faktisk har bedre rettigheder med hensyn til at gifte sig og bo sammen med sin udkårne, end hendes danske nabo har.
EU-borgere bosat i Danmark har simpelt hen bedre rettigheder i kraft af EU-reglerne om fri bevægelighed, end danske statsborgere har.
Det betyder altså, at danske statsborgere er dårligere stillet end andre EU-borgere, medmindre de så tager til f.eks. Sverige og arbejder som hundeluftere eller noget andet i nogle uger.
Hvor mange uger det drejer sig om, har vi jo stadig ikke fået svar på fra ministeren.
Jeg synes faktisk, at det efterhånden begynder at ligne en farce, at man opretholder de her regler.
Enhedslistens holdning er meget, meget klar.
Den er, at 24-års-reglen og tilknytningskravet griber ind i menneskers ret til selv frit at vælge, hvem de vil leve sammen med, og det er et meget, meget stort indgreb, staten her gør i borgernes privatliv.
Så bliver jeg nødt til lige at kommentere noget.
Der er flere gange fra talerstolen blevet henvist til, at man jo kan tage ud på et hvilket som helst kvindekrisecenter, og så kan man se, at kvinder, som kommer fra voldelige forhold og tvangsægteskab osv., lever der.
Jeg skal bare lige sige, at for det første er det sådan set et meget godt bevis på, at de her regler ikke virker, for i dag bor der altså kvinder på kvindekrisecentre, som har været udsat for tvangsægteskaber på trods af 24-års-reglen.
Igen må jeg påpege, at man godt kan blive tvangsgift med en anden dansk statsborger.
For det andet er det sådan, at når man snakker med dem på de her kvindekrisecentre, får man at vide, at der bor en del kvinder med anden etnisk baggrund, som har været udsat for vold og tvang i deres ægteskab.
Hovedparten af dem er blevet banket af deres danske mænd.
I en globaliseret verden hverken kan eller skal man bekæmpe kærlighed på tværs af grænser - den følger ligesom med.
Vi rejser, vi tager på studieophold, og vi tager job i udlandet, og nogle bliver forelsket undervejs.
Det må man anerkende, og den kærlighed må man sørge for at skabe plads til i Danmark.
Derfor bør 24-års-reglen og tilknytningskravet afskaffes.
Jeg er selvfølgelig meget ked af, at vi har et flertal, der er villig til at opretholde de her diskriminerende regler, på trods af at det altså er helt tydeligt, at der absolut ingen dokumentation er for, at det hjælper mod tvangsægteskaber.